གཞིས་རྩེ་མཐོ་འབྲིང་བཞི་པའི་༢༠༡༩～༢༠༢༠སློབ་ལོའི་སློབ་དུས་གཉིས་པའི་ལོ་རིམ་གཉིས་པའི་སློབ་དཀྱིལ་རྒྱུགས་ཤོག

བོད་སྐད་ཡིག ༼བྱམས་པ༽

དང་པོ། རྨང་གཞིའི་ཤེས་བྱའི་སྐོར། བསྡོམས་སྐར། 47

**གཅིག འདེམ་འཇུག་དྲི་གཞི།**  (གཤམ་གསལ་དྲི་བ1-20བར་ཡང་དག་པའི་དྲིས་ལན་གཅིག་རང་ཡོད་པ་དེའི་མཚོན་རྟགས་འདེམ་དགོས) སྐར། 25×1＝25

༡༽ སྤྱིར་བོད་ཀྱི་ཡི་གེ་དབྱེ་ན་﹙ ﹚ཡོད།

ཀ། དབྱངས་དང་གསལ་བྱེད། ཁ དབུ་ཅན་དང་དབུ་མེད། ག། དབྱངས་མོ་གསལ་བྱེད་ཕོ།

༢༽ གཤམ་གསལ་ལས་དག་ནོར་ཡོད་པའི་ཚན་པ་ནི་﹙ ﹚ཡིན།

ཀ རྣམ་བསད། ཉམས་བསད། ཟུར་བརྟན་ལེབ་ཐོང་། ཁ ནོངས་པ། ཀྱལ་ཀ ཇི་སྙེད།

ག གཟུར་གནས། བརྒལ་བརྟག གོལ་ལམ།

༣༽ མཁའ་ཡི་གླང་པོ་ཞེས་པ་ནི﹙ ﹚མངོན་བརྗོད་ཡིན།

ཀ། གླང་ཆེན་གྱི། ཁ བྱ་རྒྱལ་རྒོད་པོའི། ག། སྤྲིན་གྱི།

༤༽ཞུགས་དང་སྲེགས་ཟ་ཞེས་པ་ནི་﹙ ﹚མངོན་བརྗོད་ཡིན།

ཀ ས་ཡི། ཁ ཆུ་ཡི། ག མེ་ཡི།

བཅུ་དྲུག་ལང་ཚོའི་ཆ་ཤས་ཡོངས་རྫོགས་ཤིང་། །ཕྲ་ལྡེམ་སྨྱུག་མའི་གཟུགས་འཛིན་སྒེག་འཆང་མས། །

རོལ་ནང་ས་བོན་གཏོར་བའི་ཕྱག་རྒྱ་ནི། །ལྷ་ཡི་གར་མའི་སྟང་སྟབས་ཉིད་དང་མཚུངས། །

༼གོང་གི་ཚིགས་བཅད་བཀླགས་ནས་འདེམ་འཇུག་༥～༩བར་ལན་གདབ་དགོས།༽

༥༽ གོང་གི་རྫོགས་ཞེས་པ་ནི་﹙ ﹚ཡིན།

ཀ། ཚར་བའི་དོན། ཁ ཟད་པའི་དོན། ག། ཆ་ཚང་བའི་དོན།

༦༽གོང་གི་ཤོ་ལོ་ཀ་དེར་སྙན་ངག་གི་རྒྱན་ལས་གཙོ་བོ་﹙ ﹚སྤྱད་ཡོད།

 ཀ། གཟུགས་རྒྱན། ཁ། རབ་རྟོག་རྒྱན། ག། དཔེ་རྒྱན།

༧༽གོང་གི་ཤོ་ལོ་ཀ་དེར་﹙ ﹚ཀྱི་སོ་ནམ་བྱེད་ལུགས་ཞིབ་འབྲི་བྱས་ཡོད།

ཀ དཔྱིད་དུས། ཁ དབྱར་དུས། ག སྟོན་དུས།

༨༽བཅུ་དྲུག་ལང་ཚོའི་ཆ་ཤས་ཡོངས་རྫོགས་ཤིང་། ཕྲ་ལྡེམ་སྨྱུག་མའི་གཟུགས་འཛིན། ཞེས་པའི་ཤིང་ནི་﹙ ﹚དོན་ལ་འཇུག

ཀ ཆོས་སྔ་ཕྱི་མཚམས་སྦྱོར་བའི། ཁ བྱ་བ་སྔ་ཕྱི་མཚམས་སྦྱོར་བའི། ག ལྷག་བཅས་ཀྱི།

༩༽རོལ་ནང་ས་བོན་གཏོར་བའི་ཕྱག་རྒྱ་ནི། །ལྷ་ཡི་གར་མའི་སྟངས་སྟབས་ཉིད་དང་མཚུངས། །ཞེས་པའི་དཔེ་དང་དཔེ་ཅན་ནི་རིམ་པ་བཞིན་﹙ ﹚ ཡིན།

ཀ ལྷ་དང་ས་བོན། ཁ སྟངས་སྟབས་དང་ཕྱག་རྒྱ། ག གར་མ་དང་རོལ།

སྔོན་བྱུང་གྲགས་པའི་ཡ་མཚན་གཏམ་གྱི་སྲོལ། །ཐོས་པ་ཙམ་གྱིས་ཐོས་འཛིན་སིམ་བྱེད་པ། །

ཡོངས་སྦྱངས་གསེར་གྱི་ཏམ་བུ་ར་ཡི་རྒྱུད། །ལྷག་བསམ་སོར་མོས་འདི་རུ་དཀྲོལ་བར་བྱ། །

༼གོང་གི་ཚིགས་བཅད་བཀླགས་ནས་འདེམ་འཇུག་༡༠～༡༢བར་ལན་གདབ་དགོས།༽

༡༠༽ གོང་གི་ཚིགས་བཅད་ནི་བརྩམས་ཆོས་དེའི་﹙ ﹚ ཡིན།

ཀ མཆོད་བརྗོད། ཁ རྩོམ་པར་དམ་བཅའ་བ། ག ཤིས་བརྗོད།

༡༡༽དཀྲོལ་བར་བྱ་ཞེས་པའི་ལ་དོན་གྱི་ར་དེ་﹙ ﹚ དོན་ལ་འཇུག

ཀ ལས་སུ་བྱ་བ། ཁ དགོས་ཆེད། ག དེ་ཉིད།

༡༢༽ ཐོས་འཛིན་དང་ཏམ་བུ་ར་གཉིས་ནི་﹙ ﹚ མངོན་བརྗོད་ཡིན།

 ཀ སྒྲ་དང་གཏམ་གྱི། ཁ རྣ་བ་དང་སྒྲ་སྙན་གྱི། ག སྣ་དང་བུང་བའི།

༡༣༽སྒྲུང་གཏམ་རྩོམ་ཡིག་ལ་﹙ ﹚བཅས་གྲུབ་ཆ་གསུམ་ཚང་དགོས།

ཀ མི་སྣ། བྱུང་རིམ། ཁོར་ཡུག ཁ བསྒྲུབ་བྱ། སྒྲུབ་བྱེད། སྒྲུབ་རིམ། ག མི་སྣ། ས་གནས། དུས་ཚོད།

༡༤༽དགག་སྒྲུབ་རྩོམ་ཡིག་གི་ནང་དུ་རྩོམ་པ་པོའི་ལྟ་བར་﹙ ﹚ཟེར།

ཀ བསྒྲུབ་བྱ། ཁ སྒྲུབ་བྱེད། ག སྒྲུབ་རིམ།

༡༥༽ བོད་ཀྱི་བརྡ་སྤྲོད་གཞུང་གི་ཕྱི་མོའམ་རྩ་བ་གཉིས་ནི( )ཡིན།

ཀ སྒྲ་དང་ཚད་མ། ཁ ནང་རིག་དང་སྙན་ངག ག སུམ་ཅུ་པ་དང་རྟགས་འཇུག

༡༦༽ སྙན་ངག་གི་བརྗོད་བྱ་གཙོ་བོ་ནི( )ཡིན།

ཀ ལུས་རྒྱན་སྐྱོན་སེལ་གསུམ། ཁ རྩོམ་པ་པོའི་ནང་བསམ་པའི་བརྩེ་དུང་། ག སྒྲ་རྒྱན། དོན་རྒྱན། གབ་ཚིག་གི་རྒྱན་གསུམ།

༡༧༽ བོད་ཀྱི་ཡུལ་སྐད་ཆེན་པོ་གསུམ་ནི།( )

ཀ ལྷ་སའི་སྐད། ལྷོ་ཁའི་སྐད། གཞིས་རྩེའི་སྐད།

ཁ དབུས་གཙང་གི་སྐད། ཨ་མདོའི་སྐད། ནག་ཆུའི་སྐད།

ག དབུས་གཙང་གི་སྐད། ཨ་མདོའི་སྐད། ཁམས་སྐད།

༡༨༽ གངས་སེང་ཡོད་མེད་ལ་དཔྱད་པ་ཞེས་པའི་སློབ་ཚན་གྱི་བསྒྲུབ་བྱ་ནི།( )

ཀ གངས་སེང་ལས་ནགས་སེང་མེད་པར་བསྒྲུབ་པ་དེ་ཡིན།

ཁ བོད་དུ་འདམ་སེང་དང་གངས་སེང་ལས་ནགས་སེང་མེད་པར་བསྒྲུབ་པ་དེ་ཡིན།

ག ནགས་སེང་ལས་གངས་སེང་མེད་པར་བསྒྲུབ་པ་དེ་ཡིན།

༡༩༽ རི་མགོ་མཐོན་པོའི་ཉི་མ་ཞེས་པའི་སློབ་ཚན་ནང་དུ་གཙང་ཁུལ་གྱི་དམིགས་བསལ་གཉེན་སྒྲིག་དམངས་སྲོལ་( )ངོ་སྤྲོད་བྱས་ཡོད།

ཀ ཤུག་མང་ཁྱོ་གཅིག ཁ ཁྱོ་མང་ཤུག་མང་། ག ཤུག་གཅིག་ཁྱོ་མང་།

༢༠༽ རྒྱ་གར་རྨ་བྱའི་མཇུག་སྒྲོ། །བྱུང་ན་བསམ་པ་མ་གཏོགས། །བོད་ལ་བྱ་ཡི་མཇུག་སྒྲོ། །མེད་པ་རང་ད་མ་རེད། །ཅེས་པའི་ཚིགས་བཅད་ཤོ་ལོ་ཀ་དེ་( )ཡིན།

ཀ གཏམ་དཔེ། ཁ དམངས་གཞས། ག དཔེ་ཆོས།

༢༡༽ ཝ་རྔ་མ་ཤ་ལེར་བྲོས་པ་ལས། །སྟག་འཛུམ་དྲུག་ཉི་ལེ་ཤི་ན་དགའ། །ཞེས་པའི་དོན་གྱི་འགྲེལ་ཚུལ་ཡང་དག་པ་ནི་( )ཡིན།

ཀ སྡར་མ་བྱས་ཏེ་གསོན་པ་ལས་དཔའ་བོ་བྱས་ཏེ་ཤི་ན་དགའ་ཞེས་པའི་དོན་ནོ། ཁ དོན་མེད་དུ་རང་སྲོག་བློས་གཏོང་མི་རུང་བའི་དོན་ནོ།

ག ཝ་མོ་བྲོས་བྲོས་པས་སྟག་ཐང་ཆད་དེ་ཤི་བའི་དོན་ནོ།

༢༢༽ སྐྱེས་རབ་སོ་བཞི་ཡི་རྩོམ་པ་པོ་ནི་( )ཡིན།

ཀ སློབ་དཔོན་ཀླུ་སྒྲུབ། ཁ སློབ་དཔོན་དབྱིག་གཉེན། ག སློབ་དཔོན་དཔའ་བོ།

༢༣༽རི་བོང་ཅན་གྱི་བྱུང་བ་བརྗོད་པ་གཡས་འཁྱིལ་དུང་གི་སྒྲ་དབྱངས་ཞེས་པར་ཕར་ཕྱིན་དྲུག་ལས་གཙོ་བོར་( )ཡོན་ཏན་བརྗོད་ཡོད།

ཀ བཟོད་པ། ཁ བརྩོན་འགྲུས། ག སྦྱིན་པ།

༢༤༽གཤམ་གསལ་ལས་བརྗོད་ཚུལ་ཡང་དག་པ་ནི་( )ཡིན།

ཀ རང་གིས་དངོས་སུ་བལྟ་བར་བྱེད་པ་ནི་རྨོངས་པའི་བློ་དང་བྲལ་བའི་ཐབས་ཤེས་ཤིག་ཡིན།

ཁ རྨོངས་པའི་བློ་ནི་སྐྱེ་བོ་ཚང་མར་ལྡན་དགོས་པའི་མི་ཚེའི་རྒྱན་ཆ་ཞིག་ཡིན།

ག ཚད་དང་རན་པ་ཞེས་པ་ནི་དོན་མེད་ཀྱི་སྟོང་གཏམ་ཙམ་ཡིན།

༢༥༽བྱུགས་ཞེས་པའི་ལས་ཚིག་ནི་ ( )ཡིན།

ཀ བྱ་བྱེད་ཐ་མི་དད་པ། ཁ བྱེད་མེད་ལས་ཚིག ག བྱ་བྱེད་ཐ་དད་པ།

**གཉིས། སྟོང་འཇུག་བྱ་རྒྱུ། སྐར་**5×1＝5

༡༽དགག་སྒྲུབ་རྩོམ་ཡིག་གི་རྩ་བའི་དབྱེ་བ་གཉིས་ནི་ དང་།

 ཡིན།

༢༽གྲོས་མགོ་ཤེས་རབ་ཅན་གྱིས་རྩོམ།

༣༽གངས་སེང་ཡོད་མེད་ཀྱི་དཔྱད་པ་ཞེས་པའི་སློབ་ཚན་དེའི་བསྒྲུབ་བྱ་ནི་ དང་།

དགག་བྱ་ནི་ ཡིན།

**གསུམ། འགྲིག་མིན་བརྡར་ཤ་གཅོད་དགོས།**  སྐར། 5×1＝5

﹙འགྲིག་པར་རྟགས་“√”འདི་དང་། ནོར་བར་རྟགས་“×”འདི་རྒྱག་དགོས། གལ་ཏེ་དྲི་གཞི་ཚང་མར་ རྟགས་གཅིག་མཚུངས་རྒྱབ་ན་སྐར་མི་སྤྲོད།﹚

༡༽ ཆོས་ཀྱི་སྦྱིན་པ་དང་། མི་འཇིགས་སྐྱབས་ཀྱི་སྦྱིན་པ། བྱམས་པའི་སྦྱིན་པ། ཟང་ཟིང་ནོར་གྱི་སྦྱིན་པ་བཅས་ནི་སྦྱིན་པ་བཞིའོ།﹙ ﹚

༢༽ དེབ་ཐེར་དམར་པོ་ནི་མཁས་དབང་དགེ་འདུན་ཆོས་འཕེལ་གྱིས་མཛད་པའོ།﹙ ﹚

༣༽ ཆུ་ཤེལ་དབང་པོ་དང་། ག་པུར་དབང་པོ་ནི་ཟླ་བའི་མངོན་བརྗོད་ཡིན།﹙ ﹚

༤༽《སྙན་ངག་མེ་ལོང་མ་》ནི་ས་སྐྱ་པཎྜི་ཏས་ཡོངས་སུ་ཆ་ཚང་བར་བསྒྱུར་ཏོ།﹙ ﹚

༥༽ གངས་ཀྱི་སེང་གེ་ལྟ་བུ་ནི་རྣམ་དབྱེ་གསུམ་པའི་དཔེར་བརྗོད་ཡིན།﹙ ﹚

**བཞི། དྲི་བར་ལན་འདེབས་དགོས།**  བསྡོམས་སྐར། 12

༡༽ སྲོལ་རྒྱུན་སྙན་ངག་གི་སྒྲིག་གཞིར་དབྱེ་ན་གང་དག་ཡོད་དམ། སྐར་5

༢༽ གསར་དར་རྩོམ་རིགས་གི་རྩོམ་ལུས་ཆེན་པོ་བཞི་ནི་གང་དག་ཡིན་ནམ། སྐར་4

༣༽ རྣམ་དབྱེ་གཉིས་པ་ལས་སུ་བྱ་བའི་ལས་དང་བྱ་བྱེད་ལས་གསུམ་གྱི་ལས་ལ་ཁྱད་པར་གང་ཡོད་དམ། སྐར་3

གཉིས་པ། ལྟ་ཀློག་དབྱེ་ཞིབ་སྐོར། བསྡོམས་སྐར། 18

**ལྟ་ཀློག་དབྱེ་ཞིབ་དང་པོ།**

གློ་བུར་ཕྱི་ཡི་ཞིང་ཐང་གཤིན་པོ་ནས། །ནང་ཞིང་སྐྲ་ལོ་འབྲེག་པའི་གླུ་དབྱངས་སྒྲ། །

སྒྲ་འཛིན་ལམ་དུ་ལྷང་ལྷང་ཐོས་པའི་དུས། །དུས་བཞིའི་སོ་ནམ་བྱེད་ལུགས་ཡིད་ལ་དྲན། །

༡༽ཚིག་བཅད་འདི་སྒྲ་རྒྱན་གྱི་ནང་གསེས་གང་གི་དཔེར་བརྗོད་ཡིན་ནམ། སྐར་2

**ལྟ་ཀློག་དབྱེ་ཞིབ་གཉིས་པ།**

སེམས་པ་འདི་སྡུག་བསྔལ་གྱིས་ཡོངས་སུ་མནན་ཏེ་ལྗིད་ཏིག་ཏིག་གི་ངང་ཁྱེད་དང་གྱེས་ཕྱགས་ཕུལ་བ་ཡིན། ཁོ་བོས་ལམ་འདི་འདྲ་ཞིག་བདམས་པའི་གཏམ་ངན་དེ་གོ་དུས་ཁྱེད་ཉིད་ཧ་ལས་ཤིང་ཧང་སངས་པས་མི་ཚད། བདག་གི་ནོར་འཁྲུལ་ཞིག་ཏུ་བརྩི་ནའང་ཐང་མོད། གལ་སྲིད་ཁྱེད་ཀྱིས་སེམས་རྣལ་དུ་ཕབ་ཏེ་ཁོ་བོའི་ཤི་རྐྱེན་འདིར་ཞིབ་འདང་རེ་བརྒྱབ་ཚེ། མཐའ་མཇུག་གི་གྱེས་ཕྱགས་ཕུལ་དོན་ལ་ཡང་རྒྱུ་མཚན་ཡེ་ནས་མེད་པ་མ་ཡིན་པའི་ངེས་ཤེས་འདྲ་འདྲོང་སྲིད་དོ། །

ཁྱེད་དང་གཏན་བྲལ་དུ་འགྱུར་བའི་སྐབས་འདིར། ངས་ནི་ཅི་འདྲས་ཁྱེད་དང་**འཇལ་**འདོད་ཡོད་པ་ལ་ཨང་། ཡིན་ནའང་འདི་ནི་སྲིད་པ་མ་ཡིན་ཏེ། དེ་རིང་ངས་ད་དུང་ཡང་ཁྱེད་ལ་གློག་འཕྲིན་ཞིག་བཏང་དོན། མྱུར་དུ་ལས་གནས་སྤོར་བའི་བརྡ་ཡིག་ཅིག་འབྱོར་བར་རེ་བ་ཆེ་ཨང་། འོན་ཀྱང་། ངས་ཁོག་འདང་ཟབ་མོ་ཞིག་བརྒྱབ་པ་ན། རང་རིགས་འདི་སྔར་བཞིན་རྨོངས་མུན་དང་རྗེས་**ལུད་**ཀྱི་ཀློང་དུ་འཁྱམས་ཤིང་། དེའི་དོན་དུ་ཁོ་བོས་ཀྱང་རྩོམ་ཡིག་ཁ་གྲངས་ལོན་པ་ཞིག་བྲིས་ཏེ་ཁོ་པ་ཚོའི་གོ་རྟོགས་དེ་སད་ན་སྙམ་ཡང་། ཕམ་ཁ་ནི་རང་གིས་ཉོ་དགོས་བྱུང་རྐྱེན། ངས་རང་ཉིད་ཀྱི་ཉམས་ཆུང་བའི་ཚེ་སྲོག་གིས་མཆོད་སྦྱིན་བྱས་ཏེ་དུང་**མདའ**་གསལ་པོ་ཞིག་གྲགས་པ་ཙམ་མོ། །

༡༽གོང་གི་དུམ་བུ་འདིའིནང་དག་ནོར་གསུམ་ཡོད་ཅིང་དེ་དག་མར་ཕབ་སྟེ་ཡང་དག་པར་བྲི་དགོས། སྐར་3

༢༽ གཤམ་གསལ་མིང་ཚིག་དང་དོན་ཉེ་བ་རེ་བྲི་དགོས། སྐར་3

ཐང་མོད། ཡེ། དུང་བརྡ།

༣༽གོང་གི་དུམ་བུའི་ནང་རྟགས་བཀོད་པའི་ཕྲད་ཀྱི་སྦྱོར་ཚུལ་རྣམས་ངོས་འཛིན་གསལ་བར་བྱེད་དགོས། སྐར་4

གྱིས་ ཀྱིས་ དུ་ གི་

༤༽ངས་ཁྱེད་ལ་གློག་འཕྲིན་བཏང་ཞེས་པའི་བྱ་བྱེད་ལས་གསུམ་ངོས་འཛིན་བྱོས་དང་། སྐར་6

བྱ། བྱེད། ལས།

གསུམ་པ། འཚོལ་དཔྱད་རང་བཞིན་གྱི་སྐོར། བསྡོམས་སྐར། 5

 གོང་གི་དུམ་བུའི་ནང་དུ་རྩོམ་པ་པོས་“རང་རིགས་འདི་སྔར་བཞིན་རྨོངས་མུན་དང་རྗེས་ལུས་ཀྱི་ཀློང་དུ་འཁྱམས་ཤིང་། དེའི་དོན་དུ་ཁོ་བོས་ཀྱང་རྩོམ་ཡིག་ཁ་གྲངས་ལོན་པ་ཞིག་བྲིས་”ཞེས་པ་ལྟར་སྦྱངས་ཟིན་པའི་སློབ་ཚན་གྱི་ཁྲོད་དུ་རྩོམ་པ་པོ་ཁོང་གིས་རང་རིགས་རྨོངས་མུན་སེལ་ཆེད་དུ་བྲིས་པའི་རྩོམ་ཡིག་གང་ཡོད་དམ། འདིའི་རྩོམ་ལུས་དང་བརྗོད་དོན་གཙོ་བོ་གང་ཡིན་ནམ།

བཞི་པ། རྩོམ་ཡིག་འབྲི་རྒྱུའི་སྐོར། སྐར་30

“གྲོགས་བཟང་པོ་སྨན་གྱི་ལྗོན་པ་འདྲ། །གྲོགས་ངན་པ་དུག་གི་སྡོང་པོ་བཞིན།།”ཞེས་ཤོད་སྲོལ་ཡོད་པ་ལྟར། མི་ཞིག་གི་མི་ཚེའི་ལམ་བུའི་ཐོག་གྲོགས་པོ་བཟང་པོ་དང་འགྲོགས་ན་ཡ་རབས་སྤྱོད་བཟང་དང་། ཡོན་ཏན་གྱི་བག་ཆགས་བཟང་པོ་རང་བཞིན་དུ་འགོས་ནས་ཡང་དག་པའི་ལམ་ལ་ཁྲིད་དེ་བདེ་བའི་དཔལ་ལ་སྤྱོད་ཐུབ་པ་མ་ཟད་མི་ཚེ་དོན་ལྡན་དུ་གྱུར་ཅིང་། དེ་ལས་ལྡོག་ན་གྲོགས་པོ་ངན་པའམ་སྡིག་གྲོགས་ཀྱིས་རང་ཉིད་ལོག་ལམ་དུ་ཁྲིད་ནས་ཟླ་བའི་དཀྱིལ་འཁོར་ལ་མི་སྡུག་པའི་རི་བོང་གི་གཟུགས་བརྙན་གྱིས་ནོག་པར་བྱས་པ་བཞིན་ཡོན་ཏན་གྱི་དྲི་མ་ཙམ་ཡང་མི་འགོས་ཁར་སྤྱོད་ངན་དང་། བག་ཆགས་ངན་པ་འབའ་ཞིག་གིས་སྦགས་པར་བྱས་ནས་མི་ཚེ་སྟོང་ཟད་དུ་འགྲོ་བའམ་རང་གཞན་གཉིས་ཕུང་གི་སྡུག་བསྔལ་བསམ་གྱིས་མི་ཁྱབ་པ་ལ་སྦྱོར་བར་བྱེད། དེས་ན་ཁྱེད་ཀྱིས་གོང་གི་དཔྱད་གཞིའི་ནང་དོན་ལ་བསམ་གཞིག་ལེགས་པར་བྱས་ནས་གྲོགས་པོ་བཟང་ངན་གྱི་དགེ་སྐྱོན་བརྗོད་བྱར་བྱས་པའི་དགག་སྒྲུབ་རྩོམ་ཡིག་ཕྲིས་དང་།

རྩོམ་འབྲིའི་རེ་བ།

༡༽གོང་འཁོད་དཔྱད་གཞིར་གཞིགས་ནས་རྩོམ་བྱང་རང་ཉིད་ཀྱིས་གཏན་འཁེལ་བྱེད་དགོས།

༢༽རྩོམ་ལུས་ངེས་པར་དུ་ཚིག་ལྷུག་གམ་བཅད་ལྷུག་སྤེལ་མ་ཡིན་དགོས།

༣༽བརྗོད་བྱ་གོང་གི་དཔྱད་གཞིའི་ནང་དོན་ལས་བརྒལ་མི་ཆོག

༤༽བསྒྲུབ་བྱ་ཁ་གསལ་ལ་སྒྲུབ་བྱེད་ཁུངས་བཙན་པ། སྒྲིག་གཞི་ཚགས་དམ་པ། ཤོག་ངོས་གཙང་བ་བཅས་དགོས།

༥༽རྩོམ་ཡིག་ནང་མི་དང་། ས་ཆ། སློབ་གྲྭ་སོགས་ཀྱི་མིང་ཐོན་ཚེ་ངེས་པར་དུ་རྟགས××××འདིས་མཚོན་དགོས།

༦༽ཡིག་འབྲུ600ཡན་ལོན་པ་དགོས།